## FGV modernitza el centre de distribució d’energia i la subestació de Tallers Machado de Metrovalencia

*** Les obres de renovació de les instal·lacions que garantixen el funcionament de trens i estacions s’han adjudicat per 1,5 milions d’euros
* Les instal·lacions tenen una antiguitat pròxima als 25 anys per la qual cosa s’ha procedit a la seua renovació per a aconseguir una major fiabilitat i operativitat**

Ferrocarrils de la Generalitat Valenciana (FGV) ha adjudicat les obres per a la renovació del centre de distribució d’energia elèctrica en alta tensió i subestació en Tallers Germans Machado de Metrovalencia per valor d’1.580.247,08 euros, IVA inclòs.

L’objectiu de l’actuació és modernitzar en un termini de set mesos, unes instal·lacions claus en el funcionament de la xarxa de Metrovalencia, com és l’alimentació d’energia elèctrica, indispensable per al bon funcionament del transport públic del metro.

Segons ha explicat el director gerent d’FGV, Alfonso Novo, “amb esta actuació s’aconseguix una major fiabilitat i operativitat en el subministrament d’energia per a garantir l’alimentació dels trens i les necessitats elèctriques de les estacions, evitant problemes derivats de l’antiguitat de les instal·lacions”.

“Les actuacions del projecte consistixen en la renovació del centre de distribució, des del qual s’alimenta el mateix taller de Machado i la seua subestació, així com altres subestacions com les d’Avinguda del Cid, Alameda, Ayora, Orriols i centres de transformació de gran part de les línies 3, 5, 7 i 9 de Metrovalencia i les seues estacions corresponents”, ha assenyalat Novo.

La infraestructura de xarxa d’energia elèctrica en alta tensió propietat d’FGV compta amb diversos centres des d’a on es distribuïx l’energia rebuda de la companyia elèctrica subministradora cap a la resta de les instal·lacions consumidores. La falta d’alimentació per avaria en qualsevol d’estos resulta particularment crítica, per l’extensió i naturalesa de les instal·lacions afectades.

Els equips d’alta tensió que conformen els centres de distribució, amb el pas del temps, han anat patint un deteriorament per envelliment, i s’ha reduït progressivament l’aïllament intern original, en un procés que es realimenta i compromet la integritat física de l’equip, que origina situacions degradades en l’explotació mentres dura la seua reparació.

Estes instal·lacions tenen una antiguitat pròxima als 25 anys, i és difícilment resoluble qualsevol avaria de tipus mecànic o elèctric que ocórrega en estes, per falta de recanvis i suport tècnic del fabricant.

Fecha: 25/10/2025